CELEX: 32018D1197
Language: sk
Date: 2018-06-26 00:00:00
Title: Rozhodnutie Rady (EÚ) 2018/1197 z 26. júna 2018 o podpise v mene Európskej únie a o predbežnom vykonávaní Dohody o strategickom partnerstve medzi Európskou úniou a jej členskými štátmi na jednej strane a Japonskom na druhej strane

24.8.2018   
               
               
                  SK
               
               
                  Úradný vestník Európskej únie
               
               
                  L 216/1
               
            
         ROZHODNUTIE RADY (EÚ) 2018/1197
         z 26. júna 2018
         o podpise v mene Európskej únie a o predbežnom vykonávaní Dohody o strategickom partnerstve medzi Európskou úniou a jej členskými štátmi na jednej strane a Japonskom na druhej strane
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 37,
         so zreteľom na Zmluvu o fungovaní Európskej únie, a najmä na jej článok 212 ods. 1 v spojení s jej článkom 218 ods. 5 a článkom 218 ods. 8 druhým pododsekom,
         so zreteľom na návrh Európskej komisie a vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 29. novembra 2012 poverila Komisiu a vysokého predstaviteľa Únie pre zahraničné veci a bezpečnostnú politiku začať rokovania s Japonskom o rámcovej dohode medzi Európskou úniou a Japonskom.
                  
               
                     (2)
                  
                  
                     Rokovania o Dohode o strategickom partnerstve medzi Európskou úniou a jej členskými štátmi na jednej strane a Japonskom na druhej strane (ďalej len „dohoda“) sa úspešne skončili v apríli 2018.
                  
               
                     (3)
                  
                  
                     Cieľom dohody je posilnenie spolupráce a dialógu v širokom spektre dvojstranných, regionálnych a multilaterálnych záležitostí.
                  
               
                     (4)
                  
                  
                     Dohoda by sa mala podpísať s výhradou jej uzavretia k neskoršiemu dátumu.
                  
               
                     (5)
                  
                  
                     Vzhľadom na dôležitosť vykonávania dohody čo najskôr po jej podpise by sa časti dohody mali do ukončenia postupov potrebných na nadobudnutie jej platnosti predbežne vykonávať.
                  
               
                     (6)
                  
                  
                     Vyhlásenie, ktoré má Európska únia vydať po podpise dohody, objasní, že článok 47 ods. 3 dohody sa má vykladať spôsobom, ktorý je v súlade s článkom 25 „Dočasné vykonávanie“ Viedenského dohovoru o zmluvnom práve, a malo by byť schválené,
                  
               PRIJALA TOTO ROZHODNUTIE:
         
            Článok 1
            
               1.   Týmto sa v mene Únie schvaľuje podpis Dohody o strategickom partnerstve medzi Európskou úniou a jej členskými štátmi na jednej strane a Japonskom na druhej strane s výhradou jej uzavretia.
            
            
               2.   Text dohody je pripojený k tomuto rozhodnutiu.
            
         
         
            Článok 2
            Vyhlásenie Európskej únie k článku 47 ods. 3 dohody, ktoré sa nachádza v prílohe k tomuto rozhodnutiu, sa týmto v mene Únie schvaľuje.
         
         
            Článok 3
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 4
            V súlade s článkom 47 dohody a pod podmienkou vykonania oznámení stanovených v uvedenom článku sa do ukončenia postupov potrebných na nadobudnutie jej platnosti budú predbežne vykonávať medzi Úniou a Japonskom tieto časti dohody (1):
            
                        a)
                     
                     
                        články 11,12 14, 16, 18, 20, 25, 28, 40 a 41;
                     
                  
                        b)
                     
                     
                        články 13, 15 [s výnimkou odseku 2 písm. b)], 17, 21, 22, 23, 24, 26, 27, 29, 30, 31 a 37, článok 38 ods. 1 a článok 39, pokiaľ sa vzťahujú na záležitosti, v ktorých už Únia uplatnila svoju právomoc na vnútornej úrovni;
                     
                  
                        c)
                     
                     
                        články 1, 2, 3, 4, 5 ods. 1, pokiaľ sa vzťahujú na záležitosti patriace do právomoci Únie vymedziť a vykonávať spoločnú zahraničnú a bezpečnostnú politiku;
                     
                  
                        d)
                     
                     
                        článok 42 [s výnimkou odseku 2 písm. c)], články 43 až 47, článok 48 ods. 3 a články 49, 50 a 51, pokiaľ sa tieto ustanovenia obmedzujú na účel zabezpečenia predbežného vykonávania dohody.
                     
                  
         
            Článok 5
            Toto rozhodnutie nadobúda účinnosť dňom nasledujúcim po jeho prijatí.
         
         
            V Luxemburgu 26. júna 2018
            
               
                  Za Radu
               
               
                  predsedníčka
               
               E. ZAHARIEVA
            
         
         
            (1)  Dátum, od ktorého sa budú časti dohody uvedené v tomto článku predbežne vykonávať, uverejní Generálny sekretariát Rady v Úradnom vestníku Európskej únie.
      
      
         
            PRÍLOHA
            VYHLÁSENIE EURÓPSKEJ ÚNIE K ČLÁNKU 47 ODS. 3 DOHODY
            Európska únia vyhlasuje, že článok 47 ods. 3 dohody sa má vykladať spôsobom, ktorý je v súlade s článkom 25 Viedenského dohovoru o zmluvnom práve.